ไฟแนนซ์ทูเดย์
ใกล้วันเลือกตั้งเข้าไปเรื่อยๆ ปรากฏการณ์ &#8220;หนาว&#8221;
18 ส.ค. 2554

ใกล้วันเลือกตั้งเข้าไปเรื่อยๆ ปรากฏการณ์ “หนาว” 
เริ่มระบาดไปทั่วกระทรวงการคลัง ทั้งที่เป็นฤดูฝน เพราะมหกรรมล้างบางกำลังจะมา หากผลการเลือกตั้งออกมาแล้วพรรคเพื่อไทยเป็นแกนนำจัดตั้งรัฐบาล กระทรวงแรกที่พรรคที่ได้เป็นแกนนำจัดตั้งรัฐบาลจะขอคือ กระทรวงการคลัง 
จะไม่ขอคุมหัวใจของเศรษฐกิจได้อย่างไร ในเมื่อตอนหาเสียงสารพัดประชานิยม ต้องใช้เงินทั้งนั้น ต้องคุมกระเป๋าสตางค์ของประเทศให้อยู่ก่อน แล้วจะลดภาษี จะเพิ่มนั่นลดนี่ ก็ทำได้ง่ายแล้ว




ต่อมาก็จะลามไปยังแบงก์ชาติ ที่จะต้องเกิดการขัดแย้งในเชิงนโยบายแน่นอน เพราะเงินเฟ้อสูง แบงก์ชาติจะใช้นโยบายการเงินที่เข้มงวด ดอกเบี้ยปรับขึ้นจะทำให้ลูกหนี้ร้องจ๊าก ในขณะที่ของแพงสุดกู่ คงมีการบีบเค้นให้ลดดอกเบี้ยนโยบาย ซึ่งคงทำไม่ได้ งานนี้ ช.ชดา มองข้ามช็อต จับตาดูให้ดี ภาพนี้จะเกิดขึ้นหลังจัดตั้งรัฐบาล เพราะประวัติศาสตร์มักจะซ้ำรอย 
อภิศักดิ์ ตันติวรวงศ์ กรรมการผู้จัดการ ธนาคารกรุงไทย ฟันธงประสาคนที่มีประสบการณ์และเห็นมานักต่อนักแล้วว่า แบงก์เล็กคงจะก้าวข้ามมาเล่นตลาดลูกค้ารายย่อยได้ยาก เพราะคนที่จะจับใจลูกค้ารายย่อยได้ต้องมีสาขาเยอะ มีความเข้าอกเข้าใจและอยู่ในตลาดมานานพอที่ลูกค้าจะรู้จัก
ท่านประธานแบงก์กรุงไทย “สถิตย์ ลิ่มพงศ์พันธุ์” แจกลูกยอ เยาวลักษณ์ พูลทอง ผู้ช่วยกรรมการผู้จัดการ ที่โยกย้ายมาจากแบงก์กรุงศรีอยุธยารับผิดชอบดูการรีแบรนดิงแบงก์กรุงไทย ที่เกือบถอดใจขอลาออก แต่ให้กำลังใจให้สู้ จนวันนี้สีฟ้าใสของแบงก์กรุงไทย จะบานสะพรั่งในใจลูกค้ารายย่อยจากโครงการสินเชื่อไมโครไฟแนนซ์
ในที่สุดกรมศุลกากรก็ไม่ต้องจ่ายเงินค่าเสียหายที่บริษัทยักษ์ใหญ่ที่ผลิตบุหรี่รายหนึ่ง ที่ไปตั้งฐานผลิตในฟิลิปปินส์ กล่าวหาว่าไทยประเมินราคาบุหรี่เพื่อเสียภาษีสูงเกินจริง นำเรื่องไปฟ้ององค์กรอุทธรณ์ขององค์การการค้าโลก หรือดับเบิลยูทีโอ แต่คณะกรรมการอุทธรณ์ยังไม่ตัดสินว่าอะไร เพียงแต่บอกว่าไทยไม่ต้องจ่ายเงินค่าชดเชย หรือค่าปรับให้คู่กรณี ถือว่าเป็นผลดีต่อฝ่ายไทย